CELEX: 32019D0129(03)
Language: lv
Date: 2019-01-24 00:00:00
Title: Komisijas Īstenošanas lēmums (2019. gada 24. janvāris) par to, lai Eiropas Savienības Oficiālajā Vēstnesī publicētu apstiprināšanas pieteikumu par Eiropas Parlamenta un Padomes Regulas (ES) Nr. 1151/2012 53. pantā minētu produkta specifikācijas grozījumu, kas nav maznozīmīgs, attiecībā uz nosaukumu “Antequera” (ACVN)

29.1.2019   
               
               
                  LV
               
               
                  Eiropas Savienības Oficiālais Vēstnesis
               
               
                  C 36/24
               
            
         KOMISIJAS ĪSTENOŠANAS LĒMUMS
         (2019. gada 24. janvāris)
         par to, lai Eiropas Savienības Oficiālajā Vēstnesī publicētu apstiprināšanas pieteikumu par Eiropas Parlamenta un Padomes Regulas (ES) Nr. 1151/2012 53. pantā minētu produkta specifikācijas grozījumu, kas nav maznozīmīgs, attiecībā uz nosaukumu “Antequera” (ACVN)
         (2019/C 36/08)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 50. panta 2. punkta a) apakšpunktu saistībā ar tās 53. panta 2. punktu,
         tā kā:
         
                     (1)
                  
                  
                     Spānija saskaņā ar Regulas (ES) Nr. 1151/2012 49. panta 4. punktu ir nosūtījusi pieteikumu tāda specifikācijas grozījuma apstiprināšanai, kas nav maznozīmīgs, attiecībā uz produktu “Antequera” (ACVN).
                  
               
                     (2)
                  
                  
                     Komisija saskaņā ar Regulas (ES) Nr. 1151/2012 50. pantu ir izvērtējusi šo pieteikumu un secinājusi, ka tas atbilst minētajā regulā noteiktajiem nosacījumiem.
                  
               
                     (3)
                  
                  
                     Lai varētu iesniegt paziņojumus par iebildumiem saskaņā ar Regulas (ES) Nr. 1151/2012 51. pantu, pieteikums par to, lai apstiprinātu Komisijas Īstenošanas regulas (ES) Nr. 668/2014 (2) 10. panta 1. punkta pirmajā daļā minētu produkta specifikācijas grozījumu, kas nav maznozīmīgs, grozītais vienotais dokuments un atsauce uz attiecīgās produkta specifikācijas publikāciju attiecībā uz reģistrēto nosaukumu “Antequera” (ACVN) būtu jāpublicē Eiropas Savienības Oficiālajā Vēstnesī,
                  
               IR NOLĒMUSI ŠĀDI.
         
            Vienīgais pants
            Pieteikums par to, lai apstiprinātu Īstenošanas regulas (ES) Nr. 668/2014 10. panta 1. punkta pirmajā daļā minētu produkta specifikācijas grozījumu, kas nav maznozīmīgs, grozītais vienotais dokuments un atsauce uz attiecīgās produkta specifikācijas publikāciju attiecībā uz reģistrēto nosaukumu “Antequera” (AĢIN) ir iekļauti šā lēmuma pielikumā.
            Saskaņā ar Regulas (ES) Nr. 1151/2012 51. pantu šā lēmuma publikācija dod tiesības trīs mēnešu laikā no tā publicēšanas dienas Eiropas Savienības Oficiālajā Vēstnesī izteikt iebildumus pret šā panta pirmajā daļā minēto grozījumu.
         
         
            Briselē, 2019. gada 24. janvārī
            
               
                  Komisijas vārdā –
               
               
                  Komisijas loceklis
               
               Phil HOGAN
            
         
         
            (1)  OV L 343, 14.12.2012., 1. lpp.
         
         
            (2)  Komisijas 2014. gada 13. jūnija Īstenošanas regula (ES) Nr. 668/2014, ar ko paredz noteikumus par to, kā piemērot Eiropas Parlamenta un Padomes Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (OV L 179, 19.6.2014., 36. lpp.).
      
      
         
            PIELIKUMS
            APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ
            
               Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu
            
            
               “Antequera”
            
            
               ES Nr.: PDO-ES-00327-AM03 – 19.3.2018.
            
            
               ACVN ( X ) AĢIN ( )
            
            1.   Pieteikuma iesniedzēja grupa un tās likumīgās intereses
            
            
                        
                           Consejo Regulador de la Denominación de Origen Protegida “Antequera” (Aizsargātā cilmes vietas nosaukuma “Antequera” regulatīvā padome)
                     
                  
                        
                           Carretera de Córdoba, S/N
                        
                     
                  
                        
                           29200 Antequera – Málaga
                        
                     
                  
                        
                           ESPAÑA
                        
                     
                  
                        Tālr. +34 952841451
                     
                  
                        E-pasts: info@doantequera.org
                     
                  Aizsargātā cilmes vietas nosaukuma “Antequera” regulatīvā padome ir bezpeļņas organizācija, ko atzinusi kompetentā iestāde dalībvalstī kā cilmes vietas nosaukuma pārvaldības struktūra; šī struktūra pārstāv uzņēmējus, kuriem ir noteikta nozīme aizsargātā produkta iegūšanā, un ievēro demokrātijas principus un reprezentativitāti attiecībā uz ekonomiskajām un nozaru interesēm, ko tā aizstāv, īpašu uzmanību pievēršot mazākuma interesēm, jo dažādās intereses tiek pārstāvētas, pamatojoties uz paritāti.
            Turklāt Regulatīvajai padomei ir tiesībspēja iesniegt šo grozījuma pieteikumu saskaņā ar valsts tiesību aktiem, konkrētāk, ar 13. panta 2. punkta a) apakšpunktu 25. marta Likumā Nr. 2/2011 par lauksaimniecības pārtikas un zvejniecības nozares kvalitāti Andalūzijā.
            2.   Dalībvalsts vai trešā valsts
            
            Spānija
            3.   Produkta specifikācijas punkts, uz kuru attiecas grozījums vai grozījumi
            
            
                        —
                     
                     
                        ☐
                     
                     
                        Produkta nosaukums
                     
                  
                        —
                     
                     
                        ☒
                     
                     
                        Produkta apraksts
                     
                  
                        —
                     
                     
                        ☐
                     
                     
                        Ģeogrāfiskais apgabals
                     
                  
                        —
                     
                     
                        ☐
                     
                     
                        Izcelsmes apliecinājums
                     
                  
                        —
                     
                     
                        ☐
                     
                     
                        Ražošanas metode
                     
                  
                        —
                     
                     
                        ☒
                     
                     
                        Saikne
                     
                  
                        —
                     
                     
                        ☐
                     
                     
                        Marķēšana
                     
                  
                        —
                     
                     
                        ☐
                     
                     
                        Cits [norādīt]
                     
                  4.   Grozījuma vai grozījumu veids
            
            
                        —
                     
                     
                        ☒
                     
                     
                        Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.
                     
                  
                        —
                     
                     
                        ☐
                     
                     
                        Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.
                     
                  5.   Grozījumi
            
            Grozīts specifikācijas B.3) punkts “Eļļu fizikāli ķīmiskās un organoleptiskās īpašības”, kā arī atbilstīgais vienotā dokumenta 3.2. punkts. Specifikācija, kas pieejama, izmantojot vienotajā dokumentā ievietoto saikni, ir atjaunināta.
            Grozīta fizikāli ķīmiskā parametra K270 (ekstinkcijas koeficients ultravioletajā spektra daļā ar viļņa garumu 270 nm) vērtība: agrāk tā bija 0,15, tagad tā ir 0,18.
            Pamatojums: pēdējo gadu laikā ir konstatēts, ka uzņēmēji, kas reģistrēti kā ACVN “Antequera” ražotāji, ievērojot agrotehnisku praksi, lai iegūtu augstākas kvalitātes eļļas ar izteiktāku augļainumu, ražas novākšanas sezonu sāk arvien agrāk, un tā rezultātā K270 vērtība ir nedaudz palielinājusies, sasniedzot 0,15, kas norādīta kā robežvērtība, un pat pārsniedzot to, taču nesasniedzot spēkā esošajos tiesību aktos noteikto ierobežojumu.
            Vispārīgā kārtā K270 parametrs ir saistīts ar eļļas stāvokli oksidācijas ziņā, bet dažādi zinātniskie pētījumi šajā sakarā pierāda, ka pastāv cieša saikne starp K270 vērtību un olīveļļas dabisko sastāvu: eļļa, kas iegūta no agrīnāk novāktas ražas, liecina, ka šim parametram ir ievērojami augstākas vērtības, ko tomēr var izskaidrot ar to, ka tajās lielākā daudzumā ir tādi fenolu savienojumi, kuru ekstinkcijas koeficientam ultravioletajā spektra daļā viļņa garums ir 280 nm, un pēc šāda skaitļa nevar noteikt pareizus datus. Paradoksāli, taču šo fenolu savienojumu klātbūtne lielā mērā nosaka eļļas stabilitāti pirms oksidēšanās un ievērojamu daļu organoleptisko īpašību, kādas raksturīgas šai neapstrādātajai olīveļļai.
            VIENOTS DOKUMENTS
            
               “Antequera”
            
            
               ES Nr.: PDO-ES-00327-AM03 – 19.3.2018.
            
            
               ACVN ( X ) AĢIN ( )
            
            1.   Nosaukums
            
            “Antequera”
            2.   Dalībvalsts vai trešā valsts
            
            Spānija
            3.   Lauksaimniecības produkta vai pārtikas produkta apraksts
            
            3.1.   Produkta veids
            
            1.5. grupa. Eļļas un tauki (sviests, margarīns, eļļa u. c.)
            3.2.   Apraksts par produktu, uz kuru attiecas 1. punktā minētais nosaukums
            
            Produkts ir neapstrādāta augstākā labuma olīveļļa, kas no olīvkoku (Olea europea L.) augļiem iegūta vienīgi fizikālas iedarbības vai mehānisku paņēmienu lietošanas rezultātā un tādā temperatūrā, kas neietekmē eļļas dabisko ķīmisko sastāvu, tādējādi saglabājot garšu, smaržu un īpašības, kas raksturīgas augļiem, kuri izmantoti par šā produkta izejvielu.
            Attiecībā uz organoleptiskajām īpašībām – šai eļļai ir zaļo olīvu augļu, citu nogatavojušos augļu, mandeļu, banānu un svaigu lopbarības augu aromāta nianses, kuru izpausmes pakāpe ir no mērenas līdz augstai. Eļļai piemīt arī zemas līdz vidēji augstas pakāpes rūgtenums un sīvums, kas harmoniski papildina citas, nedaudz saldenas garšas nianses.
            Eļļai, uz ko attiecas aizsargātais cilmes vietas nosaukums “Antequera”, jābūt neapstrādātai augstākā labuma olīveļļai, kurai piemīt šādas īpašības:
            Fizikāli ķīmiskie parametri
            
                        Skābenums (%):
                     
                     
                        nepārsniedz 0,3 
                     
                  
                        Peroksīda skaitlis (m.ekv. aktīvā skābekļa uz kg eļļas):
                     
                     
                        nepārsniedz 10
                     
                  
                        K270 (ekstinkcijas koeficients ultravioletajā spektra daļā ar viļņa garumu 270 nm):
                     
                     
                        nepārsniedz 0,18 
                     
                  
               
            Organoleptiskās īpašības
            
                        Augļainuma garšas mediāna:
                     
                     
                        vismaz 4
                     
                  
                        Defektu mediāna:
                     
                     
                        vienāda ar 0
                     
                  3.3.   Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)
            
            Neapstrādāta augstākā labuma olīveļļa, kas iegūta no ‘Hojiblanca’ šķirnes olīvkoku (Olea europea L.) augļiem, ar šādu iespējamu mazākuma šķirņu piejaukumu: ‘Picual’ vai ‘Marteño’, ‘Arbequina’, ‘Picudo’, ‘Lechín de Sevilla’ vai ‘Zorzaleño’, ‘Gordal de Archidona’, ‘Verdial de Vélez Málaga’ un ‘Verdial de Huévar’.
            ‘Hojiblanca’ šķirne ir galvenā – vairākuma – šķirne, jo tā attiecīgajā apgabalā aizņem 90 % olīvkoku audžu platības. Pārējās šķirnes uzskata par sekundārām, un tās apgabalā tiek audzētas mazāk. Še turpmāk uzskaitītās šķirnes uzskatāmas par vietējām šķirnēm: ‘Hojiblanca’ un ‘Gordal de Archidona’.
            3.4.   Konkrēti ražošanas posmi, kas jāveic noteiktajā ģeogrāfiskajā apgabalā
            
            Olīvas, ko izmanto produkta ražošanai, tiek iegūtas no apstiprinātām šķirnēm, kuras audzē reģistrētās olīvkoku audzēs, kas atrodas ražošanas apgabalā.
            Eļļai jābūt izspiestai reģistrētās dzirnavās, kas atrodas ražošanas apgabalā un atbilst paredzētajiem nosacījumiem.
            Ražošanas posmi ir šādi: olīvu tīrīšana, mazgāšana un svēršana; spiedpalieku mīcīšana; cietvielas fāžu un šķidro fāžu atdalīšana ar nepārtrauktas darbības centrifugēšanu; šķidro fāžu atdalīšana ar nepārtrauktas darbības centrifugēšanu; dekantēšana un novietošana glabāšanai.
            3.5.   Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi
            
            Eļļu iepilda tumša stikla traukos, tumšas plastmasas traukos, metāla traukos, kas pārklāti ar pārtikai piemērotu materiālu, vai pārtikas keramikas traukos – atbilstīgi spēkā esošajam regulējumam –, kas ilgāk saglabā eļļas fizikāli ķīmiskās un organoleptiskās īpašības un nepasliktina tajos esošā satura kvalitāti, jo ierobežo gaismas piekļuvi: citādi tās ietekmē eļļas oksidēšanās process noris straujāk.
            3.6.   Ar reģistrēto nosaukumu apzīmētā produkta marķēšanas īpašie noteikumi
            
            Katra reģistrētā uzņēmuma komerciālajām etiķetēm jābūt Regulatīvās padomes pārbaudītām attiecībā uz cilmes vietas nosaukuma logotipa izmantošanu. Uz etiķetēm obligāti jābūt norādei “Denominación de Origen Protegida Antequera” (““Antequera” – aizsargāts cilmes vietas nosaukums”) vai cilmes vietas nosaukuma logotipam un Savienības simbolam.
            Uz visiem iepakojumiem, kuros pārvadā ar cilmes vietas nosaukumu aizsargāto eļļu, kas paredzēta patēriņam, jābūt garantijas zīmogam, etiķetēm vai papildetiķetēm, kurām jābūt numurētām un Regulatīvās padomes izdotām vai pārbaudītām attiecībā uz nosaukuma logotipa izmantošanu. Šīm papildetiķetēm jābūt piestiprinātām tikai reģistrētajā iepildīšanas cehā un tā, lai tās nevarētu izmantot atkārtoti.
            4.   Ģeogrāfiskā apgabala īsa definīcija
            
            Ražošanas apgabalu veido šādu Málaga provinces pašvaldību teritorija: Alameda, Almargen, Antequera, Archidona, Campillos, Cañete La Real, Cuevas Bajas, Cuevas de San Marcos, Fuente de Piedra, Humilladero, Mollina, Sierra de Yeguas, Teba, Villanueva de Algaidas, Villanueva del Rosario, Villanueva del Trabuco un Villanueva de Tapia, bet Córdoba provincē – Palenciana pašvaldības teritorija.
            5.   Saikne ar ģeogrāfisko apgabalu
            
            
               Ģeogrāfiskā apgabala specifika
            
            Eļļu iegūst Antekeras (Antequera) ieplakas dabas apgabalā, Andalūzijas intrabētisko ieplaku galējos rietumos. Ziemeļos tā robežojas ar Córdoba un Sevilla provinci, rietumos ar Sevilla un Cádiz provinci, bet austrumos – ar Granada provinci. Dienvidu robežu veido subbētikas kalnu grēdu kopums, kas to atdala no Malagas kalniem, Guadalhorce ielejas Hoyas un Serranía de Ronda komarkas; visas šīs komarkas atrodas Málaga provinces teritorijā.
            Šim apgabalam ir īpašas ģeomorfoloģiskās un klimata iezīmes. Tas aptver ieplaku apgabalu ar lēzena reljefa veidojumiem 400–600 m augstumā virs jūras līmeņa, un apgabalu ieskauj vairākas kalnu grēdas ziemeļos (subbētikas kalnu sistēma) un dienvidos (penibētikas kalnu sistēma), kas nodrošina apgabalam olīvkoku audzēšanai piemērotu mikroklimatu un augsnes apstākļus.
            Olīvas tiek audzētas 450–600 metru augstumā virs jūras līmeņa, vidēji dziļā, ļoti kaļķainā augsnē (20–70 % karbonātiežu). Turklāt, tā kā ūdens no apgabala apkaimes notek Antekeras ieplakā, ir izveidojušās dažādu līmeņu upju terases, kur augsne satur lielu daudzumu terciārā perioda nogulumu, starp kurām ir pliocēna laikmeta vidusposma sarkanie māli, kas piešķir olīvkokam palielinātu kālija daudzumu un būtisku mitruma aizturēšanas līmeni, tādējādi uzlabojot olīvkoku augšanas apstākļus – tas ir svarīgi, jo apūdeņots netiek vairāk nekā 90 % no šai kultūrai paredzētās zemes. Tā kā Antekeras apgabals atrodas Andalūzijas intrabētiskajā ieplakā, tajā ir mērens līdz silts, nedaudz kontinentāls Vidusjūras klimats. Šāda situācija ir par pamatu lielām temperatūras svārstībām starp vasaru un ziemu, kā arī starp dienu un nakti. Mēneša vidējā temperatūra aukstākajā periodā (janvārī vai decembrī) ir 6–9 °C, bet siltākie mēneši ir jūlijs un augusts, kad vidējā temperatūra sasniedz 22–27 °C.
            
               Produkta specifika
            
            Organoleptisko īpašību ziņā ar ACVN “Antequera” apzīmētajai neapstrādātajai augstākā labuma olīveļļai ir mērena līdz augsta zaļo olīvu augļainuma garšas intensitāte ar mediānu 4 vai augstāku, un vairākas pozitīvas īpašības, kas atgādina citus gatavus augļus, mandeles, banānus un svaigu zaļbarību. Šīm eļļām ir viegli līdz vidēji izteikts rūgtenums un sīvums, kas lieliskā harmonijā pastāv līdzās viegli saldenas garšas niansēm. Attiecībā uz produkta fizikāli ķīmiskajām īpašībām – tam ir zems skābenums (zemāks nekā 0,3 %), zems peroksīda saturs (zemāks nekā 10) un zems ekstinkcijas koeficients ultravioletajā spektra daļā (K270) (zemāks nekā 0,18).
            Produktam ir labi līdzsvarots taukskābju saturs. Tam ir augsts oleīnskābes saturs (78–81 %), bet vidēji zems linolskābes saturs (5–8 %); mononepiesātināto taukskābju un piesātināto taukskābju attiecība ir augsta (no 11 līdz 15), un produktam ir vidēji augsta oleīnskābes un linolskābes attiecība (15 pret 12), kas, eļļu nobaudot, piešķir tai attiecīgi niansētu garšas vieglumu.
            Ņemot vērā tokoferolu augsto koncentrāciju, eļļa ir vidēji stabila. Tas nozīmē, ka “Antequera” eļļā ir daudz E vitamīna.
            “Antequera” eļļas nepārziepjojamā frakcija ir ievērojama ar to, ka tajā ir augsts metilstirolu līmenis, proti, vairāk nekā 30 mg uz 100 g eļļas.
            
               Saikne starp ģeogrāfisko apgabalu un produkta raksturīgajām īpašībām
            
            Vietējās ‘Hojiblanca’ šķirnes noturība pret ģeogrāfiskā apgabala augsnes kaļķainumu, jo kokam ir jāuzņem kalcijs no augsnes, apvienojumā ar apgabala Vidusjūras klimatu, kas ir samērā kontinentāls, jo apgabals atrodas Antekeras ieplakā, kā arī aukstās, sausās ziemas nozīmē, ka no šīs šķirnes olīvkokiem, ko audzē apgabala olīvbirzīs, zemas temperatūras mēnešos var iegūt eļļu ar zaļo olīvu augļainuma garšas mediānu 4 vai augstāku un vairākām pozitīvām īpašībām, kas atgādina citus gatavus augļus, mandeles, banānus un svaigu zaļbarību, un zemas līdz vidēji augstas pakāpes rūgtenumu un sīvumu. Attiecībā uz eļļas fizikāli ķīmiskajām īpašībām – tai ir zems skābuma saturs (zemāks nekā 0,3 %), tās peroksīda skaitlis ir mazāks par 10, bet ekstinkcijas koeficients ultravioletajā spektra daļā ir zemāks par 0,18.
            Zemā temperatūra ziemā, kas raksturīga ģeogrāfiskajam apgabalam, aizkavē vietējās ‘Hojiblanca’ šķirnes olīvu nogatavošanās periodu, mainot iegūtās eļļas taukskābju sastāvu, paaugstinot oleīnskābes līmeni (78–81 %) un pazeminot piesātināto un nepiesātināto taukskābju līmeni.
            
               Atsauce uz specifikācijas publikāciju
            
            (šīs regulas 6. panta 1. punkta otrā daļa)
            Ar šo nosaukumu apzīmētā produkta specifikācijas pilnais teksts pieejams, izmantojot šādu adresi:
            http://www.juntadeandalucia.es/export/drupaljda/Pliego_Antequera_modificado.pdf
            vai
            http://www.juntadeandalucia.es/organismos/agriculturapescaydesarrollorural/areas/industrias-agroalimentarias/calidad-promocion/paginas/denominaciones-calidad-aceite-oliva.html; saite uz specifikāciju atrodama zem kvalitātes apzīmējuma,
            vai
            arī Lauksaimniecības, zivsaimniecības un lauku attīstības padomes tīmekļa vietnē (http://www.juntadeandalucia.es/organismos/agriculturapescaydesarrollorural.html > Áreas de actividad > Industrias Agroalimentarias > Calidad y Promoción > Denominaciones de Calidad > Aceite de oliva virgen extra); saite uz specifikāciju atrodama zem kvalitātes apzīmējuma.